**Nina Wilhelmine Marie Kristine Valentine Borthen** (født Haurowitz 8. februar 1849 i Trondheim, død 13. november 1921 i Trondheim) var en norsk amatørskuespiller, teaterinstruktør, filantrop og ildsjel. Hun var i mange år ildsjelen bak amatørteatervirksomheten i fødebyen Trondheim, og engasjerte seg i forsvarssaken, byggearbeider og redningssaken.

Familie
-------

Nina Borthen var datter av de danske skuespillerne Wilhelm Haurowitz (1809-1879) og Henriette Sophie Nielsen (1818-1880). Hun var søster av konsul og bryggerimester William Haurowitz. Hun ble 14. november 1874 gift i København med handelsmannen Tobias Ulrik Borthen.

Liv og virke
------------

### Teater

Nina Borthen var lenge den sentrale kraften i Trondheims amatørteatermiljø. Hun var instruktør ved mange av byens amatørforestillinger, og koblet ofte teatervirksomheten sammen med veldedige tiltak hun engasjerte seg i.

#### Roller i utvalg

* *Magdelone* i *Julestuen* av Ludvig Holberg

### Basarer og innsamlinger

Nina Borthen var en svært aktiv ildsjel som engasjerte seg innenfor et bredt spekter av samfunnsspørsmål. Dette foregikk ofte gjennom veldedige teaterforestillinger og basarer, som hun iverksatte for å bidra til finansiering av ulike tiltak. Blant sakene hun involverte seg i var *Dødladefondet* og *Understøttelsesfondet* (1893), *Omstreifersaken* (1899), fiskerhjem og forsamlingshus i Halten (1908), Sanitetsforeningen og Røde Kors.

#### Forsvarssaken

I tilknytning til teaterengasjementet laget noen amatørskuespilleren med Nina Borthen i spissen, og med bistand fra Ludovica Levy, vinteren 1889 et «vokskabinett» der 23 kjente personligheter var representert. Denne inngikk i en tilstelning på Circus i Trondheim, laget til inntekt for *Fosvarssaken*.

#### Froan kapell

Byggekomiteen for Froan kapell ble ledet av væreier og grosserer Tobias Ulrik Borthen. Han ga fri grunn til kapellet nord for den gamle Borthen-residensen på Sauøy. Fru Nina Borthen var en av ildsjelene i arbeidet med å samle inn penger til byggingen, noe som blant annet foregikk gjennom basarvirksomhet i 1898. Kapellet ble innviet i 1904.

#### Redningsselskapet

Nina Borthen var leder for Redningsselskapets Kvinneforening i Trondheim, som iverksatte innsamlinger for å finansiere en ny redningsskøyte for Trøndelag. Blant disse bestrebelsene, som pågikk i mange år, var en amatørteaterforestilling 15. november 1903, der flere teaterstykker ble fremført. Her kunne man se fru Borthen som *Magdelone* i stykket *Julestuen*.

### Verv

Borthen var i 1880-årene styremedlem i Ilens Asyl, en innretning for barn. Tidlig på 1900-tallet var hun styremedlem i Trondhjems Konservative Forening og leder for Redningsselskapets Kvinneforening i Trondheim, en forening hun var med på å stifte i 1904.

### Kuriosa

Ved bryggeriet E. C. Dahls deltagelse ved utstillingen i København i 1878 hadde bryggeriet en utstillingsmonter som øverst var prydet av en sittende kvinneskikkelse som helte øl opp i en tekanne. Modellen var Nina Borthen, iført Selbu-drakt. Figuren var utført av treskjærer Ole Jakobsen Laulo.

Nina Borthens sønn Harry Borthen var skipsreder, og navnga D/T Nina og M/T Nina Borthen etter henne. Det første M/T Nina Borthen forsvant under en konvoiseilas fra Milford Haven høsten 1940. Den nesten M/T Nina Borthen ble sjøsatt i 1962.

Utmerkelser og æresbevisninger
------------------------------

* Kongens fortjenstmedalje i gull, 1915
* Gullmedalje fra Trondhjems Skøiteklub for hennes innsats for klubben

Referanser
----------

1. 1 2  Ministerialbok for Trondheim prestegjeld, Ila sokn 1879-1895 (1601M3: Fødte og døpte: 1884-08-26
2. ↑  *Helgelands Blad 1921.11.14*. Norge;Nordland;;Sandnessjøen;;;;. 1921. s. 2.
3. ↑  Øisang, Ole (1962). *Trøndelag teater gjennom 25 år*. I kommisjon hos Brun. s. 27.
4. ↑  *Trondhjems Adresseavis 1893.10.18*. Norge, Trøndelag, Trondheim. 1893. s. 3.
5. ↑  *Trondhjems Folkeblad 1899.10.28*. Norge, Trøndelag, Trondheim. 1899. s. 4.
6. ↑  *Romsdals Amtstidende 1908.09.14*. Norge, Møre og Romsdal, Kristiansund. 1908. s. 2.
7. ↑  *Tidens Tegn 1921.11.14*. Norge, Oslo. 1921. s. 2.
8. ↑  Øisang, Ole (1941). *Teater i Trondheim gjennom 125 år*. Brun. s. 163.
9. ↑  *Trondhjems Adresseavis 1898.09.23*. Norge, Trøndelag, Trondheim. 1898. s. 3.
10. ↑  *Norges Sjøfartstidende 1906.04.24*. Norge, Oslo. 1906. s. 2.
11. ↑  Øisang, Ole (1941). *Teater i Trondheim gjennom 125 år*. Brun. s. 188.
12. ↑  *Trondhjems borgerlige Realskoles alene-priviligerede Adressecontoirs-Efterretninger 1884.11.16*. Norge, Trøndelag, Trondheim. 1884. s. 2.
13. ↑  *Trondhjems Adresseavis 1907.04.18*. Norge, Trøndelag, Trondheim. 1907. s. 1.
14. ↑  *Norsk selskab til skibbrudnes redning*. Oslo: Fabritius. 1941. s. 142.
15. ↑  *Norske rederier gjennom 50 år*. Oslo: Sverre Kildahls Boktr. 1955. s. 119.
16. ↑  *Våre falne*. Grøndahl. 1951. s. 151.
17. ↑  *Illustrert norsk næringsleksikon*. Oslo: Næringsforl. 1964. s. 442.

Kilder
------

* Jensson, Liv (1981). *Biografisk skuespillerleksikon*. Universitetsforl. s. 70. ISBN 8200056228.
* *Trondhjems Adresseavis 1915.04.13*. Norge, Trøndelag, Trondheim. 1915. s. 3.
* Fugelsøy, Maurits (1955). *Frøyaboka*. Trondheim: [s.n.] s. 144-145.

|  |  |
| --- | --- |
| Oppslagsverk/autoritetsdata | Geni
 |